En castellán bi ha muitas palabras esdrúixolas que se remontan a helenismos por un regular ampraus por lo latín y que muitas vegadas tienen formas prou diferents de las que presentan los suyos cognatos en aragonés, que presentan sincopas u atros fenomenos que desfan los proparoxitonidat d'una traza paralela a las luengas galo-romances. La quantidat d'esdrúixols ye tan gran que bella palabra que yera plana esdevinió esdrúixola, lo que fizo pensar a filologos como Ramón Menéndez Pidal y Ramón Lapesa Melgar en una influencia d'un substrato prerromán, y la existencia de presuntos "sufixos atonos" prerromans como -alo, -ano, -ago y -aro. Bell autor moderno ha mostrau que en realidat estas terminacions atonas no se deben a garra substrato sino a fenomenos d'analochía con palabras d'orichen griego u romance por razons de ritmicidat.